Komisijos reglamentas (EB) Nr. 1303/2003
2003 m. liepos 23 d.
iš dalies keičiantis Reglamentą (EB) Nr. 896/2001, nustatantį Tarybos reglamento (EEB) Nr. 404/93 taikymo išsamias taisykles dėl bananų importavimo į Bendriją tvarkos
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. vasario 13 d. Tarybos reglamentą (EEB) Nr. 404/93 dėl bendro bananų rinkos organizavimo [1] su paskutiniais pakeitimais, padarytais Reglamentu (EB) Nr. 2587/2001 [2], ypač į jo 20 straipsnį,
kadangi:
(1) Komisijos reglamentas (EB) Nr. 896/2001 [3] su paskutiniais pakeitimais, padarytais Reglamentu (EB) Nr. 323/2003 [4], nustato išsamias Reglamento (EEB) Nr. 404/93 18 straipsnio 1 dalyje numatytų tarifinių importo kvotų tvarkymo taisykles.
(2) Pagal Reglamento (EB) Nr. 896/2001 8 straipsnio 1 dalį netradicinių prekiautojų prašomas skirti metinės kvotos dydis negali sudaryti daugiau kaip 12,5 % netradiciniams prekiautojams kiekvienais metais skiriamo kiekio. Kartu su prašymu pateikiami įrodymai, kad buvo sumokėtas reikalaujamas 150 eurų užstatas už toną.
(3) Patirtis taikant Bendrijos bananų importo tvarką parodė, kad, viena vertus, bendras paskyrimų kiekis smarkiai viršija netradicinių prekiautojų turimą kiekį, o kita vertus, netradicinių prekiautojų skaičius pastoviai auga. Todėl didelis sumažinimų procentas taikomas kiekvienai metinio paskyrimo netradiciniams prekiautojams paraiškai. Atsižvelgiant į šią informaciją reikėtų sumažinti maksimalų 12,5 procentą. Sumažinant atsižvelgiama į skirtingų dydžių A, B ir C kvotų procentinius sumažinimus, taip pat į būsimas metinių paskyrimų netradiciniams prekiautojams tendencijas.
(4) Todėl Reglamentą (EB) Nr. 896/2001 reikėtų atitinkamai iš dalies pakeisti.
(5) Šiame reglamente numatytos priemonės atitinka Bananų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 896/2001 8 straipsnio 1 dalies antrosios pastraipos a punkte procentas "12,5" pakeičiamas procentu "5".
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. liepos 23 d.